b'\n_START_ARTICLE_\nDark Skies\n_START_PARAGRAPH_\nDark Skies er en amerikansk science fiction-serie som gikk p\xc3\xa5 NBC fra 1996 til 1997. Serien handlet om en konspirasjon p\xc3\xa5 h\xc3\xb8yeste niv\xc3\xa5 for \xc3\xa5 skjule UFOers eksistens._NEWLINE_TV-serien X-files hadde hatt en stor suksess p\xc3\xa5 tidlig nittitall p\xc3\xa5 kanalen Fox og dette overbeviste NBC om \xc3\xa5 satse p\xc3\xa5 serien. Den hadde sin f\xc3\xb8rste visning 21. september 1996 p\xc3\xa5 NBC. Seriens undertittel var \xc2\xabHistorien som vi kjenner den er en l\xc3\xb8gn\xc2\xbb. Serie gikk over to sesonger og det ble produsert 18 episoder._NEWLINE_Serien ble i Norge vist p\xc3\xa5 NRK2 fra 1997.\n_START_SECTION_\nSeriens plot\n_START_PARAGRAPH_\nHistorien om det 20. \xc3\xa5rhundret som vi kjenner den er en l\xc3\xb8gn. Utenomjordiske skapninger har v\xc3\xa6rt p\xc3\xa5 jorden siden slutten av 1940-tallet men en dekkoperasjon fra regjeringer verden over har gjort at vi er avsk\xc3\xa5ret fra denne kunnskapen. I serien f\xc3\xb8lger vi John Loengard og Kim Sayers gjennom 1960-tallet mens de fors\xc3\xb8ker \xc3\xa5 krysse planene til den utenomjordiske rasen kjent som Kuben (The Hive). Kuben er en fremmed rase som planlegger \xc3\xa5 invadere jorden gjennom \xc3\xa5 manipulere historiske hendelser som attentatet p\xc3\xa5 John F. Kennedy. I tillegg m\xc3\xa5 paret v\xc3\xa6re et skritt foran den hemmelige regjeringsorganisasjonen Majestic 12, som det etterhvert viser seg har sv\xc3\xa6rt sammensatte motiver for sine handlinger._NEWLINE_Serien gjorde bruk av flere kjente personligheter fra 1960-tallet, som The Beatles, Robert Kennedy, Jim Morrison og J. Edgar Hoover.'